
ﺔﻛﻟﻬﺗﻟﺍ ﻰﻠﺇ ﻢﻜﻳﺪﻳﺄﺑ ﺍﻮﻗﻟﺗ ﻻﻮ  ﷲﺍ ﻞﻳﺑﺴ ﻲﻓ ﺍﻮﻗﻓﻧﺃﻭ
“Dan keluarkanlah hartamu di jalan Allah serta janganlah kamu campakkan diri kamu sendiri ke dalam kebinasaan” [Al-Baqarah : 195]

Sebahagian daripada umat Islam menggunakan petikan ayat di atas sebagai hujah bagi mereka membebaskan diri daripada menunaikan kewajipan agama. Mereka berdalilkan ayat tersebut untuk tidak melaksanakan tugas dakwah amar ma’ruf dan nahi munkar serta menganggapnya sebagai rukhsah untuk tidak menzahirkan kebenaran. Oleh yang demikian, kemalasan mereka, serta sifat pengecut dan hina diri itu terbebas daripada pendakwaan Islam.

Sesungguhnya di dalam keadaan yang sebegitu rupa, golongan seperti ini telah melakukan dua kesalahan serta menanggung dua dosa.

Pertamanya, mereka telah cuai daripada melaksanakan tugas dakwah dan menzahirkan kebenaran sebagaimana yang diperintahkan oleh Islam. Mereka takut kepada manusia dengan ketakutan yang keji dan tercela. Perbuatan ini adalah suatu kesalahan yang mengundang dosa dan azab dari Allah SWT.

Manakala yang keduanya, sifat buruk tersebut disandarkan pula kepada pendalilan al-Quran dengan menggunakan ayat berkenaan. Mereka merosakkan makna ayat tersebut, mengelirukan orang lain serta menempatkan kefahaman ayat itu di tempat yang salah. Perbuatan seperti ini adalah terlebih utamanya salah dan dosanya adalah lebih besar.

Lebih buruk lagi, golongan ini pergi ke marhalah yang lebih dahsyat dan merbahaya. Selepas ‘mencuri’ ayat tersebut untuk dijadikan alasan, mereka menyerang pula para pendakwah yang ikhlas. Mereka mengkritik gerak kerja tersebut, mengaibkan pendukung risalah Islam ini dan memerangi mereka dengan ber’senjata’kan ayat ini.  Lantas para pendakwah itu pula yang akhirnya dilihat berada di pihak yang salah dan menyanggahi al-Quran. Seolah-oleh mereka mahu berkata, “kami yang duduk diam inilah sebenarnya yang beriltizam dengan ayat al-Quran tersebut. Justeru, kamilah yang berada di atas jalan kebenaran dan beroleh ganjaran baik dari Allah. Manakala orang seperti kamu adalah golongan yang menyalahi ayat berkenaan, kamu tersalah dan berdosa di sisi Allah SWT”!

Maka, individu yang mulia dan memelihara kemuliaan, tidak tunduk kepada kezaliman, tidak mendiamkan diri terhadap kejahatan, tidak redha dengan kehinaan dan kecelaan serta mengambil prinsip sebagai Rijal dalam kehidupannya; orang yang seperti ini dianggap sebagai golongan yang mencampakkan diri kepada kebinasaan!

Setiap mereka yang menentang kemunafiqan, menolak pujian kepada mereka yang tidak layak, adalah terlihat sebagai orang yang mencampakkan diri kepada kebinasaan. Mereka yang bercakap dengan lidah yang fasih dan jiwa yang berani, bertanggungjawab menyampaikan mesej menyuruh kepada kebaikan dan mencegah kemungkaran serta mengislahkan kerosakan, adalah dianggap sebagai golongan yang menghumbankan diri kepada kebinasaan!

Akan tetapi, bagi yang menyalahi segala sifat di atas, iaitu mereka berdiam diri terhadap kehinaan dan kecelaaan, akur dengan segala situasi dan keadaan yang menimpa, meneguk segala kekotoran yang mendatang, memelihara jawatan, pendapatan, harta pemilikan dan pekerjaannya, serta pengecut dari menyatakan kebenaran serta menolak daripada mengislahkan apa yang rosak di dalam masyarakat; maka mereka inilah yang dianggap bijak berakal, serta menyelamatkan diri dari kebinasaan dan beriltizam dengan makna ayat 195 surah al-Baqarah ini.

Akan tetapi, adakah ayat berkenaan untuk mereka? Apakah ayat yang mulia ini menjadi ‘pelepas’ kepada pendirian yang mereka pilih, serta fatwa yang menjadi sandaran amalan mereka?

Abu Dawood, At-Tirmidzi, An-Nasaa’i dan lain-lain telah meriwayatkan daripada Aslam Abi Imran, beliau berkata, 

“Suatu ketika kami berada di Costantinople. Gerombolan Mesir dipimpin oleh ‘Uqbah bin ‘Aamir. Manakala ahli Syam dipimpin oleh Fadhaalah bin ‘Abeed. Tiba-tiba keluarlah pasukan tentera Rom yang amat besar. Lantas kami menyusun barisan untuk berhadapan dengan mereka. Kemudian salah seorang daripada tentera Islam telah tampil dan menyerbu masuk ke tengah-tengah barisan tentera Rom. Lalu orang ramai menjerit: Subhanallah! Dia telah mencampakkan dirinya sendiri ke dalam kebinasaan.

Lalu Abu Ayyub Al-Ansari Radhiyallahu ‘anhu bangun dan berkata: Wahai sekalian manusia. Sesungguhnya kamu telah membuat takwil terhadap ayat ini sedangkan ayat ini diturunkan  di kalangan kami, golongan Ansar. Ketika mana Allah SWT menguatkan Islam dan pendokongnya menjadi ramai, sebahagian daripada kami berkata kepada sebahagian yang lain secara sulit tanpa pengetahuan Rasulullah SAW: Sesungguhnya harta benda kita telah habis sedangkan sekarang ini Allah telah menguatkan Islam dan pendokongnya begitu ramai. Mengapa tidak kita simpan sahaja harta benda kita selepas ini dan kita perbaiki mana-mana yang tersisa. Lalu Allah SWT menurunkan kepada NabiNya ayat (ﺔﻛﻟﻬﺗﻟﺍ ﻰﻠﺇ ﻢﻜﻳﺪﻳﺄﺑ ﺍﻮﻗﻟﺗ ﻻﻮ ﷲﺍ ﻞﻳﺑﺴ ﻲﻓ ﺍﻮﻗﻓﻧﺃﻭ). Sesungguhnya kebinasaan yang dimaksudkan oleh ayat itu adalah menyimpan harta (tidak dinafkahkan di jalan Allah), memperbaiki yang tersisa (tetapi bukan untuk tujuan infaq) serta meninggalkan medan jihad.

Lantas Abu Ayyub al-Ansari terus berjihad di jalan Allah sehinggalah akhirnya beliau syahid dan dikebumikan di Costantinople (Istanbul).”

Ibnu Jarir telah meriwayatkan daripada Huzaifah bin al-Yaman Radhiyallahu ‘anhu, beliau berkata, “(ﺔﻛﻟﻬﺗﻟﺍ ﻰﻠﺇ ﻢﻜﻳﺪﻳﺄﺑ ﺍﻮﻗﻟﺗ ﻻﻮ) itu adalah meninggalkan pemberian nafkah fi Sabilillah kerana takutkan kemiskinan.”

Ibnu Jarir juga telah meriwayatkan daripada Ibnu Abbas Radhiyallahu ‘anhuma berkenaan ayat ini, beliau berkata, “Bukanlah kebinasaan tersebut bermaksud seseorang terbunuh  fi Sabilillah. Akan tetapi maksudnya adalah  menahan diri daripada nafkah harta fi Sabilillah.”

Al-Bayhaqi meriwayatkan daripada  al-Hasan, beliau berkata, “Kebinasaan (ﺔﻛﻟﻬﺗﻟﺍ) itu adalah sifat bakhil”

Ibnu Jarir meriwayatkan daripada al-Barra’ bin ‘Aazib bahawa beliau telah ditanya, “adakah (ﺔﻛﻟﻬﺗﻟﺍ ﻰﻠﺇ ﻢﻜﻳﺪﻳﺄﺑ ﺍﻮﻗﻟﺗ ﻻﻮ) itu bermaksud seorang yang berhadapan dengan musuh lalu dia berperang sehingga terbunuh?” Beliau menjawab, “Tidak, akan tetapi yang menjadi sedemikian rupa adalah seorang yang berdosa, dan kemudian dia membinasakan diri serta berkata: Allah tidak akan mengampunkan aku selama-lamanya” (Lihat pendapat seperti ini sebagaimana yang termaktub di dalam ad-Durr al-Mantsoor jilid 1 [499-501])

Ibnu Jarir juga telah meriwayatkan daripada Abu Ishaq, beliau berkata, “aku telah berkata kepada al-Barra’ bin ‘Aazib: Wahai Aba ‘Ammarah, seorang lelaki yang menyerang seribu orang musuh dan membunuh mereka sedangkan beliau itu seorang diri, adakah dirinya termasuk di dalam golongan mereka yang disebut di dalam ayat (ﺔﻛﻟﻬﺗﻟﺍ ﻰﻠﺇ ﻢﻜﻳﺪﻳﺄﺑ ﺍﻮﻗﻟﺗ ﻻﻮ)? Lalu al-Barra’ bin ‘Aazib menjawab: Tidak! Bahkan hendaklah dia terus menyerang sehinggalah dirinya terbunuh. Allah SWT telah berkata kepada NabiNya Sallallahu ‘alayhi wa Sallam: (ﻚﺳﻓﻧ ﻻﺇ ﻒﻟﻛﺘ ﻻ ﷲﺍ ﻝﻳﺑﺴ ﻲﻔ ﻞﺗﺎﻗﻔ) yang bermaksud “Oleh itu, berperanglah (wahai Muhammad) pada jalan Allah; engkau tidak diberati selain daripada kewajipanmu sendiri.” [An-Nisaa: 84]

Al-Imam at-Tabari telah membuat kesimpulan dengan menyatakan  bahawa perbuatan mencampakkan diri kepada kebinasaan meliputi makna yang tiga sebagaimana yang dinyatakan oleh para Salaf: Iaitulah meninggalkan nafkah harta fi Sabilillah, meninggalkan Jihad fi Sabilillah dan putus asa daripada Rahmat Allah di dalam soal pengampunan dosa.

Beliau berkata, “Ayat (ﺔﻛﻟﻬﺗﻟﺍ ﻰﻠﺇ ﻢﻜﻳﺪﻳﺄﺑ ﺍﻮﻗﻟﺗ ﻻﻮ) itu meliputi semua makna yang boleh didatangkan oleh ayat berkenaan. Akan tetapi Allah SWT tidak mengkhususkannya kepada sesuatu dan mengecualikan sesuatu yang lain. Maka apa yang betul adalah: Sesungguhnya Allah SWT melarang kita daripada mencampakkan diri sendiri kepada kebinasaan atau menyerah diri kepada kebinasaan iaitu azab dengan cara meninggalkan apa yang telah diperintahkan oleh Allah daripada segala kewajipan. Maka tidak harus bagi sesiapa di kalangan kita untuk masuk ke dalam sesuatu keadaan yang dibenci Allah, yang mana perbuatan itu melayakkan dirinya untuk dihukum azab oleh Allah SWT” (Tafsir at-Tabari j3 ms 593)

Oleh yang demikian, kita semua adalah bersama dengan para Sahabat dan Tabi’en di dalam memahami makna ayat ini. Jelas kepada kita berdasarkan riwayat-riwayat yang telah disebutkan tadi, bahawa ayat berkenaan menyuruh kita menafkahkan harta fi Sabilillah. Apa yang dianggap sebagai kebinasaan, adalah perbuatan meninggalkan penyertaan di dalam jihad fi Sabilillah dan meninggalkan nafkah fi Sabilillah. Akan tetapi nafkah tidak sekali-kali difahami sebagai kebinasaan. Begitu juga dengan penyertaan di dalam jihad fi Sabilillah tidak sekali-kali diiktibarkan sebagai kebinasaan walaupun ia mengundang Syahid!

Teladanilah Abu Ayyub al-Ansari Radhiyallahu ‘anhu yang telah membetulkan kefahaman umat Islam tentang makna ayat ini. Dia membetulkan kesilapan itu bukan sahaja dengan lisan bahkan dengan perbuatan diri. Pada usia yang sudah begitu tua dan menjangkau ‘era pencen’ beliau tetap bersama dengan tentera Islam mengejar janji Nabi Sallallahu ‘alayhi wa Sallam berkenaan dengan penawanan Costantinople di tangan umat Islam. Ayat tersebut telah membawa Abu Ayyub al-Ansari kepada Syahid. Bagaimana pula dengan kita?

Semoga perjuangan kita membantu agama Allah SWT beroleh taufiq daripadaNya dan dikurniakan kemenangan atau Syahid. Ameen.

Abu Saif

